Rådets henstilling

af 25. juni 2001

om kontaktpunkter, der fungerer 24 timer i døgnet, til bekæmpelse af højteknologikriminalitet

(2001/C 187/02)

RÅDET FOR DEN EUROPÆISKE UNION -

som henviser til Rådets holdning af 19. marts 1998, hvor det opfordrede medlemsstaterne til at tilslutte sig G8's informationsnet, som fungerer 24 timer i døgnet, til bekæmpelse af højteknologikriminalitet, samt til Rådets godkendelse af principperne for dette net,

som tager hensyn til Kommissionens meddelelse af 26. januar 2001 om "Et sikrere informationssamfund: Højnelse af sikkerheden i informationsinfrastrukturerne og bekæmpelse af computerrelateret kriminalitet: Europa 2002", og

som tager følgende i betragtning:

(1) G8-nettets principper for nationale kontaktpunkter med henblik på bekæmpelse af højteknologikriminalitet blev vedtaget på mødet mellem G8's justits- og indenrigsministre den 9.-10. december 1997 i Washington DC. Ud over principperne blev der vedtaget en handlingsplan for oprettelse af nettet og en redegørelse for de forpligtelser, som de enkelte stater påtager sig, hvis de tilslutter sig nettet. I handlingsplanen opfordrer G8 ligeledes lande uden for G8-kredsen til at tilslutte sig nettet.

(2) Der er store fordele ved et globalt net som G8-nettet, og der er grund til at tro, at dets betydning vil tage til. Hvis retshåndhævende net, der skal bekæmpe IT-relateret kriminalitet, kun består af nogle få lande, vil de ikke kunne få det fornødne overblik eller opnå tilstrækkelig effektivitet til at bekæmpe sådan kriminalitet i cyberspace.

(3) Idégrundlaget for nettet er, at behandlingen af forskellige former for højteknologikriminalitet bør være hurtig og yderst professionel. Der lægges vægt på sikring af beviser i miljøer, hvor information hurtigt kan gå tabt eller ødelægges. Hvis de indledende foranstaltninger, som de retshåndhævende myndigheder træffer, er ukorrekte eller langsomme, kan de være til hinder for eller ligefrem ødelægge mulighederne for at efterforske denne form for kriminalitet. Et andet formål med nettet er, at de lande, der er tilsluttet, skal kunne få et overblik over netkriminaliteten, idet denne ofte optræder samtidig på flere forskellige steder i forskellige lande.

(4) Nettet blev gradvis oprettet i perioden 1998-2000, og det forsøges stadig at få flere lande med. På et ekspertmøde på højt plan i Europol i november 2000 var deltagerne enige om, at en af de officielle anbefalinger fra mødet skulle være en tilkendegivelse af intentionen om at udvide G8-nettet.

(5) På indeværende tidspunkt består nettet af følgende lande: Australien, Brasilien, Canada, Danmark, Finland, Frankrig, Tyskland, Italien, Japan, Nederlandene, Rusland, Spanien, Sverige, Det Forenede Kongerige og USA. Ni EU-medlemsstater har således tilsluttet sig nettet.

(6) De EU-medlemsstater, der ikke har tilsluttet sig G8-nettet, er med i Interpols system af nationale centralreferencepunkter (NCRP). Over 60 lande er i øjeblikket tilknyttet Interpols net. Et NCRP er sædvanligvis en specialiseret enhed. Interpols NCRP'er sikrer dog ikke altid et beredskab 24 timer i døgnet ud over beredskabet i de nationale centralbureauers kommunikationscentre. Samarbejdet inden for Interpols NCRP-net bygger på samme principper, som ligger til grund for det øvrige Interpolsamarbejde. Dette betyder, at tiltag, der omfatter tvangsmidler til f.eks. at sikre beviser, normalt ikke går gennem denne kanal. G8-nettet har i sine principper lagt vægt på hurtige foranstaltninger med hensyn til at "fastfryse" bevismateriale eller sikre beviser i computersystemer eller -netværk. De to retshåndhævende net konkurrerer ikke med hinanden. Tværtimod supplerer de snarere hinanden. Det bør derfor være muligt for de EU-medlemsstater, der ikke er repræsenteret i G8-nettet, at knytte en funktion, der virker 24 timer i døgnet, til deres specialiserede enheder, som er en del af Interpolsamarbejdet.

(7) Erfaringerne fra bl.a. den verdensomspændende "I love you"-virus i maj 2000 viser, at der både er behov for at udvide og forbedre G8-nettet. Reel opretholdelse af et beredskab 24 timer i døgnet i form af specialiserede enheder i de lande, der har tilsluttet sig nettet, udgør en væsentlig forbedring. I dag kan det ske, at et kommunikationscenter først modtager en meddelelse og sender den videre efter arbejdsdagens begyndelse i den specialiserede enhed. I forbindelse med helligdage kan en sådan procedure medføre fatale forsinkelser.

(8) En anden fælles standard, der tilstræbes, er, at den enhed, der anmeldes som nationalt kontaktpunkt, reelt er en specialiseret enhed, der følger internationalt anerkendt praksis i efterforskningen af højteknologikriminalitet, og at enheden er parat til at træffe enhver mulig foranstaltning, naturligvis under behørig hensyntagen til national lovgivning -

HENSTILLER:

- at de medlemsstater, der endnu ikke er med i G8's net af kontaktpunkter med tjeneste 24 timer i døgnet til bekæmpelse af højteknologikriminalitet, tilslutter sig dette net

- at medlemsstaterne sikrer, at den enhed, der anmeldes som kontaktpunkt, er en tjeneste, som fungerer 24 timer i døgnet, og at dette kontaktpunkt reelt er en specialiseret enhed, der følger etableret god praksis, når den efterforsker IT-relateret kriminalitet. Kontaktpunktet bør også have mulighed for at iværksætte operative foranstaltninger.